### Resumé

Økonomiudvalget besluttede den 17. august 2020, sag 209, at Vejle Kommune som led i hjemløsestrategien skulle indgå i et partnerskab med Boligforeningen Østerbo med henblik på at etablere almene boliger på [adresse], Vejle. Der skal opføres i alt 81 familieboliger, hvoraf de 22 boliger er til udsatte unge, der er i risiko for hjemløshed.

Boligforeningen [adresse] anmoder på den baggrund om godkendelse af grundkapital og godkendelse af skema A i forbindelse med nybyggeri af afd. 55, Åhusene.

### Sagsfremstilling

Boligforeningen [adresse] ønsker at opføre i alt 81 familieboliger på [adresse] i Vejle, heraf 22 boliger til udsatte unge, der er i risiko for at ende som hjemløse.

Voksenudvalget har den 3. marts 2025, punkt 25, godkendt en administrationsaftale om kommunens anvisningsret til disse boliger.

[adresse] har indgået betinget grundkøbsaftale med Vejle Kommune.

Projektet er omfattet af lokalplan nr. 1342. Lokalplanen er godkendt af Byrådet den 6. november 2024, punkt 212.

##### **Projektet og boligerne**

De nye boliger etableres som fire forskudte punkthuse med træbeklædte facader. Punkthusene kommer til at ligge i et grønt bælte mellem den offentlige sti langs [adresse] og kommunens idrætsfaciliteter, der blandt andre benyttes af Vejle Midtbyskole.

Punkthusene er på henholdsvis tre og fire etager.

Bebyggelsen udgør et samlet boligareal på 6034 m², hvoraf 73 m² indrettes til fællesfaciliteter til afdelingens beboere.

Det indgår i projektet, at Vejle Kommune som en del af byggemodningen af området vil hæve terrænet, etablere ny adgangsvej, sikre en effektiv vandhåndtering, genetablere parkeringspladser og opføre en ny kunstgræsbane til daglig brug for Vejle Midtbyskole.

Af skitserne ses boligernes placering:

![](data:image/jpeg;base64...)

*Fig. 1. Oversigtsfoto med markering af byggeriets placering langs [adresse]*

![](data:image/jpeg;base64...)

*Fig. 2. Oversigtsfoto med punkthusenes placering*

![](data:image/jpeg;base64...)

*Fig. 3. Skitse der illustrerer punkthusenes facade med træbeklædning og placering langs åen*

Boligerne får et boligareal på mellem 34 - 106 m². Boligerne til udsatte unge får et boligareal på ca. 34 m² og indrettes med fast inventar, så beboeren ikke nødvendigvis skal medbringe møbler eller andet til indretning af lejligheden.

Projektet forventes påbegyndt i november 2025 og afsluttet i april 2027.

##### **Huslejen**

[adresse] oplyser, at den foreløbige husleje er beregnet til 1.116 kr. pr. m²/år, ekskl. forbrug.

Det vil for én af de 22 boliger til udsatte unge betyde en månedlig husleje på ca. 3.323 kr. ekskl. forbrug.

##### Lovgrundlag mv.

*Tilsagnsgivning og finansiering*

Ifølge § 104 i almenboligloven skal kommunalbestyrelsen fordele støtte til almene boliger på baggrund af en samlet vurdering af det lokale boligmarked, herunder behovet for nyt støttet boligbyggeri i kommunen.

Der bør som udgangspunkt ikke gives tilsagn til nye boliger, hvis lejeledigheden overstiger 2 %. Forvaltningen kan oplyse, at der p.t. kun er 0,94 % ledige almene boliger i Vejle Kommune.

Anskaffelsessummen oplyst af [adresse] på 157.803.000 kr. holder sig indenfor satserne for støttet byggeri i 2025, idet støtten efter projektets samlede boligareal maksimalt kan udgøre 157.810.840 kr.

Anskaffelsessummen finansieres for almene boliger med 90 pct. lån, 8 pct. kommunal grundkapital og 2 pct. beboerindskud, jf. almenboliglovens § 118, stk. 1, jf. § 118a, stk. 2. Denne finansieringsform skyldes, at det gennemsnitlige bruttoetageareal er mindre end 90 m².

Grundkapitallånet er rentefrit og afdrages, når ejendommens økonomi - efter Landsbyggefondens skøn - tillader det, dog senest 50 år efter ejendommens ibrugtagelse.

Det er i henhold til almenboliglovens § 127 en forudsætning for tilsagn om ydelsesstøtte, at kommunalbestyrelsen garanterer for lån efter § 118, stk. 1. Garantien omfatter den del af lånet, som på tidspunktet for lånets optagelse har pantesikkerhed ud over 60 pct. af ejendommens værdi.

Garantien stilles som regaranti over staten, jf. almenboliglovens § 128a.

Der er endvidere fastsat regler om støtte til alment boligbyggeri i støttebekendtgørelsen, hvorefter kommunalbestyrelsen skal stille som betingelse for tilsagnet, at bestemmelserne fastsat i §§ 30-31 i støttebekendtgørelsen overholdes.

De nævnte bestemmelser indeholder krav om, at tilsagnsmodtageren skal iagttage en række regler om bl.a. udbud, ansvar, kvalitetssikring og forskellige bestemmelser af byggeteknisk karakter.

*Husleje*

Det fremgår af almenlejelovens § 9, stk. 5 og driftsbekendtgørelsens § 79, stk. 3, at huslejen og fordelingen heraf på de enkelte lejemål skal godkendes af kommunalbestyrelsen, når byggeudgifterne er opgjort og den endelige finansiering er tilendebragt.

Det endelige huslejeniveau godkendes ved behandling af Skema C.

### Økonomi

[adresse] oplyser, at den samlede anskaffelsessum er 157.803.000 kr.

 Anskaffelsessummen finansieres som det fremgår af tabellerne:

![Tabel, anlægsøkonomi og finansiering](data:image/jpeg;base64...)

Det forventes, at kommunen skal yde garanti for den del af realkreditlånet, som på tidspunktet for lånets optagelse har pantsikkerhed ud over 60 % af den af realkreditinstituttet fastsatte ejendomsværdi.

Inden byggeriet påbegyndes skal Teknisk Udvalg behandle en Skema B-sag, der indeholder priser efter udbud.

Det forventes, at skema B behandles i juni 2025.

##### Grundkapitalindskud

Det kommunale grundkapitalindskud er på 12.624.000 kr.

I august 2020 traf Økonomiudvalget en beslutning om, at de 10.000.000 kr., der var afsat i budget 2020-2023 til indskudskapital i almene boliger, skulle tildeles [adresse]. Det resterende indskud finansieres af de øvrige udisponerede midler til grundkapitaltilskud.

![](data:image/jpeg;base64...)

##### Opsummering af de bevillingsmæssige konsekvenser

Sagen medfører, at der gives tillægsbevilling på 12,624 mio. kr. til kapitaltilførsel til [adresse] vedr. Åhusene.

Beløbet finansieres af den afsatte pulje til grundkapitaltilskud på konto 8.24

##### **Høringssvar**

Centralt budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget over for Byrådet anbefaler at meddele tilsagn om støtte og godkende en foreløbig anskaffelsessum på 157.803.000 kr.,

**at** udvalget over for Byrådet anbefaler at betinge tilsagnet af, at betingelserne i støttebekendtgørelsens §§ 30 - 31 er opfyldt,

**at** udvalget overfor Byrådet anbefaler at give tilsagn om betaling af grundkapital på 8 % af anskaffelsessummen, der finansieres af pulje til grundkapitalindskud, og at meddelelsen om tilsagn sker med forbehold for Landsbyggefondens godkendelse af skema A,

**at** de bevillingsmæssige konsekvenser godkendes, jf. bevillingsskema under afsnittet økonomi,

**at** udvalget overfor Byrådet anbefaler at påtage sig forpligtelse til at yde garanti for den del af kreditforeningslånet, der på tidspunktet for lånets optagelse har pantesikkerhed ud over 60 % af ejendommens værdi,

**at** udvalget overfor Byrådet anbefaler at godkende en foreløbig årlig husleje på 1.116 kr. pr. m², og

**at** der til dækning af kommunens administrationsudgifter opkræves et gebyr på 2,5 promille af anskaffelsessummen.

### Beslutning

Anbefalet.